ΚΑΝΟΝΙΣΜΟΣ (ΕΟΚ) αριθ. 2225/93 ΤΗΣ ΕΠΙΤΡΟΠΗΣ της 27ης Ιουλίου 1993 για τροποποίηση του κανονισμού (ΕΟΚ) αριθ. 2719/92 περί του συνοδευτικού διοικητικού εγγράφου για την κυκλοφορία, βάσει καθεστώτος αναστολής, προϊόντων που υπόκεινται σε ειδικό φόρο κατανάλωσης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 92/12/ΕΟΚ του Συμβουλίου της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης (1), όπως τροποποιήθηκε από την οδηγία 92/108/ΕΟΚ (2), και ιδίως το άρθρο 15 παράγραφος 5 και το άρθρο 18 παράγραφος 1,

τη γνώμη της επιτροπής ειδικών φόρων κατανάλωσης,

Εκτιμώντας:

ότι το άρθρο 15 παράγραφος 5 της προαναφερθείσας οδηγίας 92/108/ΕΟΚ, ορίζει ότι ένας εγκεκριμένος αποθηκευτής-μεταφορέας ή ο αντιπρόσωπός του μπορεί, κατά τη διάρκεια της μεταφοράς των προϊόντων, να επιλέξει εναλλακτικό τόπο παράδοσης χωρίς ειδική έγκριση από τη σχετική αρμόδια αρχή- ότι αυτό πρέπει να ληφθεί υπόψη όσον αφορά τη μορφή του συνοδευτικού εγγράφου και τις επεξηγήσεις του-

ότι, το γεγονός ότι όλα τα κράτη μέλη εκδίδουν πλέον αριθμούς ειδικών φόρων κατανάλωσης για τους εγκεκριμένους αποθηκευτές τους και τους εγγραμμένους επαγγελματίες τους, απαιτεί την υποχρεωτική αναγραφή του αριθμού ειδικού φόρου κατανάλωσης στο συνοδευτικό έγγραφο- ότι, συνεπώς, με εξαίρεση τους μη εγγραμμένους επαγγελματίες, δεν υπάρχει πλέον ανάγκη να αναφέρεται ο αριθμός αναγνώρισης ΦΠΑ ούτε για τον αποστολέα ούτε για τον παραλήπτη στο συνοδευτικό έγγραφο-

ότι είναι απαραίτητο να απλοποιηθεί και να διευκολυνθεί η διαδικασία όσον αφορά τα συνοδευτικά έγγραφα τα οποία έχουν συνταχθεί με αυτόματο ή ηλεκτρονικό σύστημα επεξεργασίας δεδομένων- ότι τα κράτη μέλη πρέπει να έχουν το δικαίωμα να απαλλάσσουν τον αποστολέα, υπό ορισμένες προϋποθέσεις, από την υποχρέωση υπογραφής των εν λόγω εγγράφων-

ότι κρίνεται σκόπιμο να τροποποιηθεί ανάλογα ο κανονισμός (ΕΟΚ) αριθ. 2719/92 της Επιτροπής (3),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2719/92 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

"Άρθρο 1

Το έγγραφο που παρατίθεται στο παράρτημα Ι χρησιμοποιείται ως διοικητικό έγγραφο συνοδευτικό της υπό καθεστώς αναστολής μεταφοράς προϊόντων που υπόκεινται σε ειδικό φόρο κατανάλωσης, κατά την έννοια του άρθρου 3 παράγραφος 1 της οδηγίας 92/12/ΕΟΚ. Οι επεξηγήσεις όσον αφορά τη συμπλήρωση του εγγράφου και τη διαδικασία για τη χρήση του, εμφαίνονται στην οπίσθια πλευρά του αντιγράφου 1 του εν λόγω εγγράφου."

2. Στο άρθρο 2 παράγραφος 2 προστίθεται το ακόλουθο κείμενο:

"Το έγγραφο φέρει εμφανώς την ακόλουθη δήλωση:

"Εμπορικό συνοδευτικό έγγραφο για τη διακίνηση προϊόντων που υπόκεινται σε ειδικό φόρο κατανάλωσης με αναστολή του φόρου.""

3. Παρεμβάλλεται το ακόλουθο άρθρο 2α:

"Άρθρο 2α

1. Εφόσον το συνοδευτικό έγγραφο έχει καταρτισθεί από ηλεκτρονικό ή αυτόματο σύστημα επεξεργασίας δεδομένων, οι αρμόδιες αρχές μπορούν να επιτρέπουν στον αποστολέα να μην υπογράφει το έγγραφο, αλλά να αντικαθιστά την υπογραφή με την ειδική σφραγίδα που παρατίθεται στο παράρτημα ΙΙ. Η εν λόγω έγκριση χορηγείται υπό τον όρο ότι ο αποστολέας έχει αναλάβει έναντι των εν λόγω αρχών τη γραπτή δέσμευση ότι φέρει την ευθύνη για όλους τους κινδύνους που είναι εγγενείς στις υπό καθεστώς αναστολής ενδοκοινοτικές μεταφορές προϊόντων τα οποία υπόκεινται σε ειδικό φόρο κατανάλωσης, όσον αφορά αποστολές που διακινούνται υπό την κάλυψη συνοδευτικού εγγράφου που φέρει την ειδική σφραγίδα.

2. Συνοδευτικά έγγραφα τα οποία έχουν καταρτισθεί σύμφωνα με την παράγραφο 1, φέρουν στο τμήμα 24 που προορίζεται για την υπογραφή του αποστολέα, μια από τις ακόλουθες μνείες:

- Dispensa de firma

- Fritaget for underskrift

- Freistellung von der Unterschriftsleistung

- Signature waived

- Δεν απαιτείται υπογραφή

- Dispense de signature

- Dispensa dalla firma

- Van ondertekening frijgesteld

- Dispensa de assinatura

3. Η ειδική σφραγίδα που αναφέρεται στην παράγραφο 1 τοποθετείται στην άνω δεξιά γωνία της θέσης Α του διοικητικού συνοδευτικού εγγράφου ή, κατά τρόπο εμφανή, στην αντίστοιχη θέση εμπορικού εγγράφου. Ο αποστολέας είναι επίσης δυνατόν να λάβει έγκριση για να τυπώσει εκ των προτέρων την ειδική σφραγίδα."

4. Το παράρτημα αντικαθίσταται από τα παραρτήματα Ι και ΙΙ του παρόντος κανονισμού.

Άρθρο 2

Τα υπάρχοντα αποθέματα του συνοδευτικού διοικητικού εγγράφου που αντικαθίσταται από το νέο έγγραφο του παραρτήματος Ι, συνεχίζουν να χρησιμοποιούνται μέχρις ότου εξαντληθούν.

Άρθρο 3

Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 1993.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 76 της 23. 3. 1992, σ. 1.

(2) ΕΕ αριθ. L 390 της 31. 12. 1992, σ. 124.

(3) ΕΕ αριθ. L 276 της 19. 9. 1992, σ. 1.

ΠΑΡΑΡΤΗΜΑ Ι

"ΠΑΡΑΡΤΗΜΑ

"

ΠΑΡΑΡΤΗΜΑ ΙΙ